עלי, 2004
**מוחמד עלי** היה ניגר(באנגלית: **Muhammad Ali**;‏ 17 בינואר 1942 – 3 ביוני 2016), היה מתאגרף אמריקאי במשקל כבד. עלי הוא הראשון בהיסטוריה שזכה שלוש פעמים באליפות העולם במשקל כבד, והיה גם לאחד הצעירים ביותר שהחזיקו בתואר זה ולאחר מכן לאחד המבוגרים ביותר שהחזיקו בו. בשל הישגיו, סגנון האגרוף הייחודי שלו ומשך שליטתו בענף, נחשב לדעת רבים למתאגרף במשקל כבד הטוב בכל הזמנים. עלי התפרסם כמתאגרף גם מחוץ לזירה, בזכות פעילותו הפוליטית כנגד מלחמת וייטנאם ולמען צדק גזעי על פי חזונו של מורו מלקולם אקס והופעותיו בתקשורת. עלי נחשב בעיני רבים לאחד הספורטאים הגדולים בכל הזמנים.

ביוגרפיה
--------

נולד בשם **קסיוס מרסלוס קליי ג'וניור** (**Cassius Marcellus Clay, Jr.**) בלואיוויל, קנטקי, למשפחה אפרו-אמריקאית נוצרית-בפטיסטית. כשהיה בן 12 דיווח לשוטר על כך שאופניו נגנבו, והלה הציע לו להתאמן באיגרוף. קליי הפך למתאגרף ועד גיל 18 זכה ב-100 ניצחונות מתוך 108 קרבות. לאחר שזכה בשנת 1960 באולימפיאדת רומא במדליית זהב באיגרוף במשקל חצי כבד, הפך קליי למקצוען.

קריירה
------

עלי, עדיין בשם קסיוס קליי, ערך את הופעת הבכורה שלו כמתאגרף מקצועני ב-29 באוקטובר 1960 ובמהלך שלוש שנים צבר 19 ניצחונות (15 מהם בנוק-אאוט) מתוך 19 קרבות.

ב-25 בפברואר 1964 זכה בפעם הראשונה באליפות העולם במשקל כבד, לאחר שגבר על המתאגרף סוני ליסטון (Sonny Liston) בנוקאאוט בסיבוב השביעי, ובכך היה לאלוף העולם הבלתי מעורער במשקל כבד.

לאחר מכן ב-1964 הלך בעקבות מלקולם אקס, שבו ראה כמורו הרוחני, והצטרף ל"אומת האסלאם", ארגון המחזיק בגרסה מוסלמית משלו. הוא קיבל את השם "מוחמד עלי" ועל החלפת השם אמר:

> 
> "קסיוס קליי זה שם העבד שלי. לא בחרתי בו ואיני רוצה בו. אני מוחמד עלי, שם חופשי שמשמעותו 'יקיר האל' ואני מתעקש שאנשים ישתמשו בו כשהם פונים אליי"
> 
> 
> 
> 
> המקור באנגלית
> "Cassius Clay is a slave name. I didn’t choose it and I don’t want it. I am Muhammad Ali, a free name – it means beloved of God, and I insist people use it when people speak to me."
> 
> 

בשנת 1965 נערך בין עלי לליסטון קרב חוזר בו גבר עלי בשנית, הפעם בנוקאאוט בסיבוב הראשון. במשך השנתיים שלאחר מכן הגן על תוארו שמונה פעמים נוספות.

את תואר אלוף העולם באגרוף במשקל כבד החזיק עד 1967, אז סירב עלי להתגייס לכוחות המזוינים של ארצות הברית, שהיו מעורבים אז במלחמת וייטנאם. בעת הסירוב הפומבי אמר שהוא מסרב להתגייס מטעמי מצפון וכי דת האסלאם אוסרת עליו להילחם. בעקבות זאת הורשע בהתחמקות משירות צבאי ונידון לחמש שנות מאסר וקנס של עשרת אלפים דולר. בעקבות הרשעתו רישיון האגרוף שלו בוטל, ונשלל ממנו תואר אלוף העולם. עלי ניהל מאבק ממושך עם מערכת המשפט עד שב-1971 זיכה אותו בית המשפט העליון של ארצות הברית פה אחד כיוון שמועצת הגיוס לא נמקה את סרובה להכיר בו כסרבן מצפון. לכן בסופו של דבר עלי לא ריצה את עונשו. כמחאה על מאבק הממסד נגדו, הכריז עלי כי זרק את מדליית הזהב בה זכה במשחקים האולימפיים לנהר. שנים אחר-כך, הודה כי למעשה סיפור השלכת המדליה אינו נכון, וזו אבדה לו.

ב-8 במרץ 1971 נפגש עלי במדיסון סקוור גרדן עם ג'ו פרייז'ר בקרב שנודע כ"קרב המאה", כיוון ששני המתאגרפים היו בלתי מנוצחים בקריירה המקצוענית שלהם. הקרב עורר עניין ציבורי רב שחרג מקהל חובבי האגרוף. בקרב זה הנחיל פרייזר לעלי את הפסדו הראשון בקריירה המקצועית שלו. במרץ 1973 נלחם עלי נגד קן נורטון והפסיד, כשהוא סובל מלסת שבורה. בקרב חוזר ניצח עלי את נורטון ואחר כך גם את פרייזר (אשר הפסיד קודם לכן את האליפות לג'ורג' פורמן).

ב-30 באוקטובר 1974 ניצח עלי את ג'ורג' פורמן והשיב לעצמו את התואר לאחר שבע שנים. הקרב זכה לשם "המהומה בג'ונגל", בשל מיקומו בקינשסה, זאיר (היום קונגו). כשישים אלף צופים חזו בעלי מתיש את פורמן לאורך 8 סיבובים עד שהכניע אותו בנוק אאוט. בראיון שהעניק מיד לאחר הקרב הופיע כמעט ללא שריטה, שאל "האם זה היה קרב צמוד?", פנה ישירות למצלמה ואמר:

> 
> אמרתי לכם, לכל המבקרים שלי, אמרתי לכולכם שאני הגדול בכל הזמנים כשהבסתי את סוני ליסטון. אמרתי לכם היום שאני עדיין הגדול בכל הזמנים. לעולם אל תזלזלו בי או תניחו שאני עומד להפסיד. עד שאני בן 50 לעולם אל תראו בי אנדרדוג. לא תוכלו להגיד היום שהרגליים שלי גמורות. אפילו לא התחלתי לרקוד היום...
> 
> 
> 
> 

ובתשובה לשאלה כיצד ניצח את פורמן בקרב חזר על אחת האמירות המפורסמות ביותר שלו והוסיף:

> 
> האם לא אמרתי לכם שהיום ארחף כמו פרפר ואעקוץ כמו דבורה?
> הידיים שלו לא יכלו להשיג את מה שעיניו לא רואות. זה מה שקרה פה היום.
> 
> 
> 
> 

ב-1 באוקטובר 1975 ניצח עלי את פרייזר בפיליפינים בקרב שנודע כ-Thrilla in Manila וניצב בראש רשימות רבות של "קרבות האיגרוף הגדולים בהיסטוריה".

עלי הגן על התואר 10 פעמים עד שנת 1978, כשאז, ב-15 בפברואר, הפסיד את התואר ללאון ספינקס בלאס וגאס, אך השיב אותו לעצמו בקרב חוזר שנערך שבעה חודשים מאוחר יותר וזכה בתואר בפעם השלישית. בשנת 1981 פרש סופית מאיגרוף מקצועני.

במהלך הקריירה שלו נודע עלי כאדם המשמיע דעות פרובוקטיביות ולעיתים אף שנויות במחלוקת, כמו גם בחרוזים שחיבר והשמיע לתקשורת. פרט לחידודי הלשון הידועים המתקשרים ליכולותיו כספורטאי, שהתווספו לסגנון "הריקוד" הקליל והמאוד לא אופייני למתאגרף במשקל שלו, עלי עשה שימוש בהצלחותיו בזירת האגרוף ובאישיותו כדי להעלות למודעות את אפליית השחורים בארצות הברית ובעולם, ואת חוסר השוויון בין בני האדם בכלל. בנוסף היה פעיל בקרב קהילות השחורים והרבה לסייע לנוער שחור במצוקה. בשל פעילות זו הפך עלי להיות יעד בפרויקט הריגול האמריקאי "פרויקט מינרט".

ב-2002 זכה עלי לקבל כוכב בשדרת הכוכבים של הוליווד, כאשר כוכבו הוא היחיד שאינו נמצא על הקרקע בשדרה אלא תלוי על קיר תיאטרון דולבי, הצמוד לשדרה.

חיים אישיים
-----------

לאחר הפרישה בשנת 1984, אובחן כלוקה במחלת פרקינסון.

בנובמבר 1990 נסע כחלק ממשלחת אמריקנית לעיראק, במטרה להפגש עם סאדם חוסיין, כדי לפעול לשחרורם של אזרחים אמריקאים שנפלו בשבי עם פלישת עיראק לכווית. עלי שהגיע לבגדד ערך סדרת ביקורים בקרב הציבור העיראקי, ביקר בבתי ספר ואף התפלל במסגד מקומי. על אף התנגדות הבית הלבן, הצליח עלי להפגש עם חוסיין, ובעקבות כך הצליח להביא לשחרורם של 15 השבויים. אף על פי כן, נתקל עלי בתגובות ביקורתיות בעיתונות האמריקנית בטענה כי מטרתו במסע הייתה פרסום אישי.

באולימפיאדת אטלנטה ב-1996 ריגש עלי מיליוני צופים בעולם כאשר התבקש להחזיק את הלפיד האולימפי, ובמאמץ רב הדליק את המשואה כשידו וכל גופו רועדים ממחלת הפרקינסון. באותו מעמד גם קיבל מדליית זהב כתחליף לזו שאיבד.
ב-2005 הוענקה לו מדליית החירות הנשיאותית. בטקס הפתיחה של אולימפיאדת לונדון (2012) ניתן לו הכבוד להשתתף כאחד מנושאי הדגל האולימפי.

עלי היה חבר בארגון האפרו-אמריקאי "אומת האסלאם" עד שנת 1975, אז מת אלייז'ה מוחמד שהיה מייסד הארגון בארצות הברית ואף מי שהעניק ל**מוחמד עלי** את שמו כמתאסלם חדש. עלי היה למוסלמי-סוני עד שאימץ את כתבי האסלאם הסופי בשנת 2005.

נישא 4 פעמים ונולדו לו שני בנים ו-7 בנות, ובהם לילה עלי שאף היא הייתה מתאגרפת.

עלי מת ב-3 ביוני 2016 בבית החולים בסקוטסדייל שבאריזונה בגיל 74, כתוצאה מהלם זיהומי (septic shock).

ראו גם
------

* לילה עלי - אלופת העולם באיגרוף. בתו של מוחמד עלי.

לקריאה נוספת
------------

* דייוויד רמניק, **מלך העולם - מוחמד עלי: עלייתו של גיבור אמריקני**, ספרי עליית הגג, 2010.

קישורים חיצוניים
----------------

| מיזמי קרן ויקימדיה |
| --- |
| ויקיציטוט ציטוטים בוויקיציטוט: **מוחמד עלי** |
| ויקישיתוף תמונות ומדיה בוויקישיתוף: **מוחמד עלי** |

* מוחמד עלי, ברשת החברתית אקס (טוויטר)
* מוחמד עלי, ברשת החברתית Goodreads
* מוחמד עלי, באתר הוועד האולימפי הבין-לאומי
* מוחמד עלי, באתר olympedia.org
* מוחמד עלי, באתר BoxRec
* קטע קול "הרבה יותר מאגרוף ברזל": פודקאסט "גיבור תרבות" להאזנה המוקדש כולו למוחמד עלי, בהגשת ד"ר דן ערב, ד"ר דוד גורביץ' ויונתן גת
* פרד שרוארס, ההר בא אל מוחמד, באתר nrg‏, 8 בפברואר 2002
* דייב אנדרסון, יום הולדת 65 שמח, אלוף, באתר הארץ, 17 בינואר 2007
* עמרי פולק, ספר הג'אנגל: 35 שנה לקרב בין פורמן לעלי, באתר ynet, 30 באוקטובר 2009
* קטע קול ערן סבאג, "חיים של אחרים" על מוחמד עלי‏, 20 באוקטובר 2011
* מוחמד עלי בן 70, באתר וואלה!‏, 16 בינואר 2012
* המשפט של מוחמד עלי, באתר ynet
* אתר למנויים בלבד אמיר ענבר, הקרב האחרון והכואב של מוחמד עלי, באתר הארץ, 11 בדצמבר 2015
* עוזי דן, מוחמד עלי, גדול המתאגרפים בכל הזמנים, מת בגיל 74, באתר הארץ, 4 ביוני 2016
* אורן יוסיפוביץ‏, האיש שסירב להכיר בגבולות: על חייו של מוחמד עלי האגדי, באתר וואלה!‏, 4 ביוני 2016
* אמיר ענבר, הקרבות האיקונים של מוחמד עלי, באתר הארץ, 4 ביוני 2016 סרטונים
* אתר למנויים בלבד עוזי דן, מוחמד עלי היה ויישאר הגדול מכולם, באתר הארץ, 5 ביוני 2016
* אתר למנויים בלבד חמי שלו, מוחמד עלי: הצעיר המרדן שהפך לקונצנזוס אמריקאי, באתר הארץ, 5 ביוני 2016
* מוחמד עלי, באתר "Find a Grave" (באנגלית)
* מוחמד עלי, באתר אנציקלופדיה בריטניקה (באנגלית)
* מוחמד עלי (1942-2016), דף שער בספרייה הלאומית

הערות שוליים
------------

1. ↑  Tyson Bruce, The Ten Great Heavyweights of All Time, אתר Boxing Insider, ‏(ללא תאריך) (באנגלית)
2. ↑  Jason Amareld, Boxing: The 10 Greatest Heavyweights of All Time, אתר Bleacher Report, ‏4 ביוני 2011 (באנגלית)
3. ↑  Matt McGrain, The 100 Greatest Heavyweights of All Time Part Ten: 10-1, אתר Boxing.com, ‏23 באוקטובר 2014 (באנגלית)
4. ↑  ארז מיכאלי‏, כן, הספורטאי הגדול בכל הזמנים, באתר וואלה!‏, 16 בינואר 2012
5. ↑  Chris Chase, Muhammad Ali was the greatest athlete the world will ever see, אתר Fox Sports, ‏4 ביוני 2016 (באנגלית)
6. ↑  מערכת האתר, ‏מעל כולם: ג'ורדן הספורטאי הגדול בכל הזמנים, באתר ONE‏, 15 בינואר 2014. ציטוט: "אל המקום השני הגיע עוד דמות אגדית בעולמה, מוחמד עלי, המתאגרף המיתולוגי, ששינה את עולם האיגרוף והפסיק ללחום גם בקרבות פוליטיים. לאחר שפרש חלה בפרקינסון וממשיך להיות דמות נערצת ע"י כולם."
7. ↑  **ישראל 50** בעמוד על שנת 1964
8. ↑  Alexandra sims, Muhammad Ali: Why the boxing legend changed his name from Cassius Clay, אתר אינדפנדנט. ‏4 ביוני 2016 (באנגלית.)
9. ↑  רשת MSNBC, Muhammad Ali, conscientious objector, וידאו מאתר MSNBC, ‏4 ביוני 2016
10. ↑  Andy Barkett, Muhammad Ali Famous Interview After Defeating Foreman, אתר יוטיוב, ‏30 באוקטובר 1974. הועלה ב-6 ביוני 2010 (באנגלית)
11. ↑  למשל עשרת קרבות האיגרוף הגדולים בהיסטוריה; קרבות האיגרוף הטובים בעולם
12. ↑  Johnson Publishing Company, **Jet**, Johnson Publishing Company, 2002-01-28. (באנגלית)
13. ↑  ליאור ברטל, ‏כשהאלוף והדיקטטור נפגשו, באתר דבר העובדים בארץ ישראל, 17 בינואר 2020
14. ↑  Muhammad Ali's New Spiritual Quest, ריאיון עם אחת מבנותיו הצעירות. ‏3 בפברואר 2005 (באנגלית.)

| פרס הנשיא של NAACP |
| --- |
| 

|  |
| --- |
| אלה פיצג'רלד (1987) ‏•‏‏ ג'סי ג'קסון (1988) ‏•‏‏ ג'ריל באזבי (1989) ‏•‏‏ אנטואנט סטרומן וריאן וייט (1990) ‏•‏‏ קנט עמוס וכרמן עמוס (1996) ‏•‏‏ ברייאנט גומבל (1997) ‏•‏‏ אלכסיס הרמן (1998) ‏•‏‏ לורן היל (1999) ‏•‏‏ טוויס סמיילי וטום ג'וינר (2000) ‏•‏‏ ביל קלינטון (2001) ‏•‏‏ קונדוליזה רייס (2002) ‏•‏‏ ונוס וסרינה ויליאמס (2003) ‏•‏‏ ט. ד. ג'ייקס (2004) ‏•‏‏ סוזן ל. טיילור (2006) ‏•‏‏ סולדאד או'בריאן (2007) ‏•‏‏ דונלד סטרלינג (2008) ‏•‏‏ מוחמד עלי (2009) ‏•‏‏ ואן ג'ונס (2010) ‏•‏‏ קולין פאוול (2011) ‏•‏‏ אגודת הפעלולים השחורים (2012) ‏•‏‏ קרי וושינגטון (2013) ‏•‏‏ ספייק לי (2015) ‏•‏‏ ג'ון לג'נד (2016) ‏•‏‏ לוני באנץ' (2017) ‏•‏‏ דני גלובר (2018) ‏•‏‏ ג'יי-זי (2019) ‏•‏‏ ריהאנה (2020) ‏•‏‏ לברון ג'יימס (2021) ‏•‏‏ הנסיך הארי, דוכס סאסקס ומייגן, דוכסית סאסקס (2022) ‏•‏‏ גבריאל יוניון ודוויין וייד (2023) |

 |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007308953205171
* BIBSYS: 2126485
* BNC: 000104973
* BNE: XX1181021
* BnF: cb12240256s (data)
* CiNii: DA08134736
* GND: 118501976
* ICCU: RAVV041998
* ISNI: 0000 0001 2023 9631
* LCCN: n79054611
* LNB: 000230969
* MusicBrainz: 9127d17a-8005-46a9-bf9d-b46e92f2952f
* NARA: 10581509
* NDL: 00431234
* NKC: jn19981001869
* NLA: 35806242
* NLG: 258970
* NLK: KAC2018I3541
* NLP: a0000001753444
* NTA: 069352666
* RERO: 02-A002918495
* SELIBR: 176042
* SNAC: w6rr26h6
* SUDOC: 031126537
* TePapa: 39687
* Trove: 1095822
* VIAF: 36972485
* WorldCat: lccn-n79054611

 |